Sagunt es prepara per a la Nit de Sant Joan 2018
20 de juny 2018

![Imagen 1](/media/1vmp1tyk/49_c_nitsanjoan_02.jpg)![Imagen 2](/media/5g1gzwzk/49_c_nitsanjoan_03.jpg)

Sagunt es prepara per a la festa de la Nit de Sant Joan 2018. El pròxim dissabte, 23 de juny, des de les 22 hores, el passeig marítim del Port de Sagunt acollirà multitud d'activitats per a donar la benvinguda a l'estiu, per la qual cosa l'avinguda Mediterrani romandrà tancada al trànsit rodat des d'eixa hora per a garantir la seguretat.

  

Les regidories de Cultura i de Festes, juntament amb la Federació de Penyes del Port de Sagunt, han organitzat per a este dissabte actes complementaris els quals se celebraran en la mateixa platja del Port de Sagunt, prop de les fogueres. 

  

![](/media/cdhltvue/49_c_nitsanjoan_01.jpg)  
  

El grup de percussió Green Gos oferirà simultàniament tres espectacles de batucada al llarg del passeig, espectacles que donaran pas a un correfoc al carrer per part de la Diabòlica del Camp de Morvedre que un any més col·labora en esta nit i que partirà de la plaça de la Concòrdia. Seguidament, es dispararà un castell de focs artificials que, com a novetat enguany, estarà molt prop del mar (esplanada de terra a l'altura de l'avinguda Mediterrani, 40). També com a novetat, després del tradicional salt d'ones, l'orquestra Titanic amenitzarà amb tot tipus de música a totes aquelles persones que s'acosten a la platja eixa nit (se situarà en la zona del pantalà).

  

El regidor de Cultura, José Manuel Tarazona, ha destacat la importància dels espectacles “**que estan en consonància amb la nostra cultura popular i especialment amb la nit de Sant Joan**”. El delegat ha declarat que enguany s'ha fet una important inversió per a, amb esta festa, donar la benvinguda a l'estiu “**en una ciutat declarada Capital Cultural Valenciana**”. Tarazona ha donat les gràcies a la penyes del Port de Sagunt per la seua col·laboració en la celebració d'esta festa i ha demanat molta prudència durant eixa nit “**ja que hem de gaudir-la tots i recordem que la platja l'endemà ha d'estar en les millors condicions**”.

  

L'alcalde per accident, Pepe Gil, també ha agraït la col·laboració de les penyes que han fet possible que se celebre la Nit de Sant Joan ja que esta és una festa que cada vegada més gaudeix la ciutadania de Sagunt i dels pobles dels voltants.

​

*   [](http://www.facebook.com/sharer.php?u=https://aytosagunto.es/va/actualitat/sagunt-es-prepara-per-a-la-nit-de-sant-joan-2018/ "Facebook")
*   [](http://twitter.com/share?url=https://aytosagunto.es/va/actualitat/sagunt-es-prepara-per-a-la-nit-de-sant-joan-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-es-prepara-per-a-la-nit-de-sant-joan-2018/ "Linked In")
*   [](mailto:?body=https://aytosagunto.es/va/actualitat/sagunt-es-prepara-per-a-la-nit-de-sant-joan-2018/)